"Aktuálne poskytujeme zdravotnú starostlivosť deviatim na koronavírus pozitívnym pacientom, pričom ani jeden z nich si nevyžaduje podporu umelej pľúcnej ventilácie. Jeden pacient je umiestnený na Oddelení anestéziológie a intenzívnej medicíny, dvaja sú napojení na high-flow, zvyšným je poskytovaná kyslíková liečba. Z deviatich pacientov sú dvaja zaočkovaní, prevláda variant omikron," uviedol riaditeľ nemocnice Košice – Šaca Pavol Rusnák.
Predpokladajú pokles hospitalizovaných
Podľa dostupných dát a skúseností z okolitých krajín zdravotníci predpokladajú, že počet hospitalizovaných na oddeleniach s intenzívnou starostlivosťou bude klesať.
Očakávaný je nárast počtu pozitívnych pacientov s inými diagnózami, ktorý bude predstavovať veľkú záťaž pre pracoviská urgentného príjmu.
Nemocnica očkuje štyri dni v týždni
Záujemcovia o očkovanie majú ešte v mesiaci január možnosť využiť rozšírené kapacity Vakcinačného centra nemocnice, ktoré očkuje štyri dni v týždni. Očkujú látkou Comirnaty od konzorcia Pfizer/BioNTech v pondelky, utorky, štvrtky a piatky, v čase od 7:00 do 14:30 v priestoroch Polikliniky na VA U. S. Steel Košice.
Vzhľadom na epidemickú situáciu zdravotnícke zariadenie žiada pacientov, návštevníkov a sprevádzajúce osoby vstupujúce do objektov nemocnice, aby sa riadili informáciami zverejnenými na oficiálnych informačných kanáloch nemocnice a rešpektovali pokyny službukonajúceho personálu.